LT Europos Sąjungos oficialusis leidinys C 160/15

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2007/C 160/07)

Šis paskelbimas suteikia teisę pateikti protestą pagal Tarybos reglamento (EB) Nr. 510/2006 (1) 7 straipsnį. Protestas Komisijai turi būti pateiktas per šešis mėnesius nuo šio paskelbimo.

SANTRAUKA

TARYBOS REGLAMENTAS (EB) Nr. 510/2006

„CIPOLLA ROSSA DI TROPEA CALABRIA“

EB Nr.: IT/PGI/005/0369/2004 9 20

SKVN ( ) SGN ( X )

Šioje santraukoje informacijos tikslais pateikiami pagrindiniai produkto specifikacijos elementai.

1. Kompetetinga valstybės narės įstaiga:

Pavadinimas: Ministero delle Politiche agricole e forestali Adresas: Via XX Settembre, 20 I-00187 Roma Telefonas: (39) 06 481 99 68 Faksas: (39) 06 42 01 31 26 El. paštas: QTC3@politicheagricole.it

2. Grupė:

Pavadinimas: Accademia tutela Cipolla Rossa di Tropea Adresas: Via Provinciale — Santa Domenica I-89865 Ricadi (VV) Telefonas: (39) 0963 66 95 23 Faksas: (39) 0963 66 95 23 El. paštas: — Sudėtis: Gamintojai ir (arba) perdirbėjai ( X ) Kiti ( )

3. Produkto grupė:

1.6. klasė: neperdirbti arba perdirbti vaisiai, daržovės ir grūdai.

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka).

4.1. Pavadinimas: „Cipolla Rossa di Tropea Calabria“

4.2. Aprašymas: Saugoma geografinė nuoroda (SGN) „Cipolla Rossa di Tropea Calabria“ taikoma išskirtinai vietos ekotipų „Allium Cepa“ rūšies svogūnams, kurie skiriasi savo forma ir derliaus ankstumu, priklausančiu nuo šviesiojo paros laikotarpio trukmės:

Apskriti ir plokšti arba ankstyvieji;

Pusvarpio formos arba vidutiniškai ankstyvi;

Pailgi arba vėlyvieji.

Skiriami trys produkto tipai:

Svogūnėlis (Cipollotto):

— Spalva: balta, rožinė, violetinė.

— Skonis: saldus, švelnus.

— Dydis: žr. Bendrijos taisyklėse numatytus apribojimus.

Greitam vartojimui skirtas svogūnas (Cipolla da consumo fresco):

— Spalva: balta, raudona, violetinė.

— Skonis: saldus ir švelnus.

— Dydis: žr. Bendrijos taisyklėse numatytus apribojimus.

Ilgesniam laikymui skirtas svogūnas (Cipolla da serbo):

— Spalva: balta, violetinė.

— Skonis: saldus ir traškus.

— Dydis: žr. Bendrijos taisyklėse numatytus apribojimus.

4.3. Geografinė vietovė: SGN „Cipolla Rossa di Tropea Calabria“ produktai auginami atitinkamuose žemės plotuose, įeinančiuose į šių Kalabrijos regiono savivaldybių administracinę teritoriją (visą arba jos dalį):

Cosenza provincija: Fiumeffredo, Longobardi, Serra d'Aiello, Belmonte ir Amantea savivaldybių dalis.

Catanzaro provincija: Nocera Terinese, Falerna, Gizzeria, Lamezia Terme, Curinga savivaldybių dalis.

Vibo Valentia provincija: Pizzo, Vibo Valentia, Briatico, Parghelia, Zambrone, Zaccanopoli, Zungri, Drapia, Tropea, Ricadi, Spilinga, Joppolo, Nicotera savivaldybių dalis.

4.4. Kilmės įrodymas: Siekiant apsaugoti geografinį pavadinimą buvo sukurta tikrinimo sistema, kuri garantuoja ir įvairių gamybos etapų atsekamumą. Todėl „Cipolla Rossa di Tropea Calabria“ gamintojai, sklypai, kuriuose auginami svogūnai, ir pakavimo vieta bus įrašyti į specialius kontrolės institucijos registrus.

4.5. Gamybos būdas: Gamybos procesą glaustai galima apibūdinti taip: „Cipolla Rossa di Tropea Calabria“ nuoroda pažymėti produktai pradedami sodinti rugpjūtį. Priklausomai nuo dirvos ir žemės dirbimo technikos, augalai eilėje sodinami 4–20 cm atstumu, o tarp eilių — 10–22 cm atstumu; jų tankumas yra 250–900 augalų viename hektare. Sodinant 900 augalų, į vieną duobelę kišamos 4 svogūnų galvutės, kad būtų užtikrintas geras derlius. Tarp įprastų žemės darbų paminėtinas įvairaus lygio drėkinimas, priklausantis nuo iškrentančių kritulių kiekio. Nurinkus svogūnų galvutes, nulupami išoriniai žemėti lukštai, nupjaunama iki 40 cm uodega, galiausiai svogūnai suskirstomi į pundelius ir sudedami į dėžutes. Greitam vartojimui skirtų svogūnų galvos, nuėmus išorinius lukštus ir, jei reikia, nupjovus ilgesnes nei 60 cm uodegas, suskirstomos į 5–8 kg pundelius ir sudedamos į dėžes ar dėžutes. Ilgesniam laikymui skirtų svogūnų galvos sudedamos ant žemės, apdengiamos lapais ir paliekamos 8–15 dienų, kad išdžiūtų, įgautų vientisą formą, atsparumą ir ryškiai raudoną spalvą. Nusausintos svogūnų galvos gali būti apipjaustomos arba paliekamos su uodegomis, jei bus skirtos kasų pynimui.

Saugomos geografinės nuorodos „Cipolla Rossa di Tropea Calabria“ produktų gamintojai turi griežtai laikytis produkto specifikacijų, kurias taiko ES. Siekiant užtikrinti produkto atsekamumą ir kontrolę bei išsaugoti jo kokybę, pakavimo darbus būtina atlikti 4.3. punkte nurodytoje teritorijoje.

4.6. Ryšys: Prašymas pripažinti SGN „Cipolla Rossa di Tropea Calabria“ yra pagrįstas, atsižvelgiant į produkto vardą ir jo žinomumą, atsiradusį vykdant daugybę reklaminių iniciatyvų, kaip rodo istoriniai ir bibliografiniai šaltiniai.

Svogūnai „Cipolla Rossa di Tropea Calabria“ yra žinomi dėl savo kokybinių ir organoleptinių savybių: svogūnų galvų švelnumas, saldumas, ypač lengvas jų virškinamumas, labai žemas sieros medžiagų lygis, dėl kurio produktas yra nelabai aštrus ir aitrus bei labai gerai virškinamas. Šios „Cipolla Rossa di Tropea Calabria“ savybės leidžia valgyti juos žalius ir daug didesniais kiekiais palyginti su įprastais svogūnais.

Įvairūs istoriniai ir bibliografiniai šaltiniai rodo, kad svogūnai Viduržemio jūros baseine ir Kalabrijoje iš pradžių buvo platinami finikiečių, o vėliau graikų. Viduramžiais ir Renesanso epochoje svogūnai buvo labai vertinami ir laikomi pagrindiniu mitybos bei vietos ekonomikos produktu: būdavo mainomi vietoje, parduodami ir jūra eksportuojami į Tunisą, Alžyrą ir Graikiją. Daugybės keliautojų, atvykusių į Kalabriją 1700–1800 m. ir aplankiusių Tirėnų jūros pakrantę nuo Pizzo iki Tropea, raštuose kalbama apie Raudonųjų Svogūnų savivaldybes. Svogūnas nuo neatmenamų laikų buvo žemdirbių mitybos ir vietinės produkcijos sudedamoji dalis; keliautojas Dr. Albert, 1905 m. apsilankęs Tropea, Kalabrijoje, buvo nustebintas valstiečių skurdo — jie valgė tik svogūnus. Pirmaisiais XX a. metais svogūnai Tropea buvo pradėti auginti ne mažuose šeimyniniuose soduose bei daržuose, o didesniuose plotuose; 1929 m. pastačius Ruffa slėnio akveduką, buvo galima drėkinti laukus, todėl padidėjo svogūnų derlius ir pagerėjo kokybė. Burbonų valdymo laikotarpiu produktas labiau paplito šiaurės Europos rinkose, per trumpą laiką tapdamas paklausiu ir labai vertinamu, kaip teigiama 1901 m. išleistoje „Studijoje apie Kalabriją“, kurioje aprašoma net pailga Kalabrijos svogūnų galvų forma ir raudona spalva. Pirmieji oficialūs statistiniai duomenys apie svogūnų auginimą Kalabrijoje buvo pateikti Reda žemės ūkio enciklopedijoje (1936–1939 m.). Dėl unikalių savybių savo kategorijoje produktas tapo žinomas visoje šalies teritorijoje, įgavo vietinę istorinę ir kultūrinę vertę, kuri gyvai jaučiama ir šiandien žemės ūkio darbuose, virtuvėje, kasdieniniuose idiomatiniuose posakiuose ir folkloro tradicijose; dėl išskirtinių savybių produktas buvo pradėtas padirbinėti, o pavadinimas — klastoti.

„Cipolla Rossa di Tropea Calabria“ auginamas smėlingoje ar į smėlingumą linkusioje vidutinio kietumo ir mišrios sudėties — priemolio, molio ar dumblo — dirvoje, kuri plačia juosta nusidriekia palei pakrantę arba upes ir šaltinius bei yra sąnašinės kilmės ir net žvirgždėta, tačiau tai nekenkia svogūno galvos vystymuisi ir augimui. Pakrantės dirvos yra tinkamos ankstyviesiems, greitam vartojimui skirtiems svogūnams auginti, tolimesnė nuo jūros žemė, kurioje yra molio ir priemolio, tinkama vėlyviesiems, ilgesniam laikymui skirtiems svogūnams. Šiandien, kaip ir praeityje, raudonasis svogūnas auginamas tiek šeimos daržuose, tiek didesniuose žemės plotuose, taip pat yra kaimo peizažo ir mitybos dalis, vietinių patiekalų ir tradicinių receptų ingredientas.

Dėl teritorijoje, kurioje auginami svogūnai, vyraujančių klimato sąlygų yra gaunamas labai aukštos kokybės, savo kategorijoje unikalus produktas, kurio vardas garsėja visame pasaulyje.

4.7. Kontrolės įstaiga:

Pavadinimas: Associazione Italiana Agricoltura Biologica (A.I.A.B.) Adresas: via Piave, 14 I-00187 Roma Telefonas: — Faksas: — El. paštas: —

4.8. Ženklinimas etiketėmis: Prieš patekdami į rinką, SGN svogūnai „Cipolla Rossa di Tropea Calabria“ turi būti supakuoti taip: paruošti pardavimui svogūnėliai surenkami į pundelius ir sudedami į kartonines, plastmasines arba medines dėžutes; greitam vartojimui skirti svogūnai suskirstomi į 5–8 kg pundus, kurie sudedami į dėžes ir dėžutes. Ilgesniam laikymui skirti svogūnai dedami į maišelius arba dėžutes; pakuotės svoris gali būti įvairus, tačiau neturi viršyti 25 kg. Svogūnų kasos pinamos iš mažiausiai 6 galvų, nepriklausomai nuo jų dydžio, o tos pačios pakuotės pynės turi būti vienodo svorio ir sudarytos iš vienodo svogūnų kiekio. Ant pakuotės privalo būti užrašas SGN „Cipolla Rossa di Tropea Calabria“, taip pat turi būti nurodytas produkto tipas: „svogūnėlis“ (it. „cipollotto“), „greitam vartojimui skirtas svogūnas“ (it. „cipolla da consumo fresco“), „ilgesniam laikymui skirtas svogūnas“ (it. „cipolla da serbo“) bei prekės ženklas. Ant pakuotės turi būti gamintojo ir fasuotojo vardas (pavardė), įmonės pavadinimas ir adresas bei grynasis svoris kilmės vietoje. Prekės ženkle vaizduojama Tropea uola, virš kurios iškilusi benediktinų šventykla Šventosios Marijos iš Salos garbei. Detalus prekinio ženklo aprašymas yra pateiktas produkto specifikacijoje.

Produktai, kuriuos ruošiant naudojami SGN svogūnai „Cipolla Rossa di Tropea Calabria“, net ir juos apdorojus bei perdirbus rinkai galės būti pateikti pakuotėse su minėta nuoroda ir be Bendrijos ženklo, jeigu:

patvirtintas saugomos geografinės nuorodos produktas yra pagrindinė atitinkamos prekių kategorijos sudėtinė dalis;

saugomos geografinės nuorodos produkto naudotojams tą leidžia intelektinės nuosavybės teisių, kurias suteikia SGN įregistravimas, turėtojai, priklausantys Žemės ūkio politikos ministerijos sudarytai priežiūros grupei. Ta pati įgaliota grupė atsakinga ir už naudotojų įregistravimą į specialius registrus bei už tinkamą saugomos geografinės nuorodos naudojimą. Jeigu ši priežiūros grupė nėra sudaryta, minėtas funkcijas vykdys Žemės ūkio ir miškininkystės politikos ministerija, kaip už Reglamento (EB) Nr. 510/2006 įgyvendinimą atsakinga nacionalinė institucija.

Jei SGN produktai naudojami kartu su kitais ingredientais, pagal galiojančias taisykles, juos leidžiama minėti tik kaip vieną iš jų turinčio produkto sudedamųjų dalių arba leidžiama nurodyti, į kokį produktą jie yra perdirbti.

(1) OL L 93, 2006 3 31, p. 12.